এই মুহূর্তে আলিপুর জেলা আদালতে আমরি মামলার বিচার প্রক্রিয়া চলছে। সেই প্রক্রিয়া দ্রুত শেষ করতেই রাজ্য সরকারে এই আর্জি। একইসঙ্গে, মামলার বিচার প্রক্রিয়ার অগ্রগতির উপরে হাইকোর্ট নজরদারি চালাক বলেও এদিনের শুনানিতে আবেদন করেছেন পাবলিক প্রসিকিউটর শাশ্বতগোপাল মুখোপাধ্যায়। তবে রাজ্যের এই প্রস্তাব নিয়ে এদিন কোনও নির্দেশ দেননি বিচারপতি 
জয়মাল্য বাগচী। 
আলিপুর জেলা আদালতে আমরি মামলার শুনানি শেষ করতে ‘সুর্নিদিষ্ট পরিকল্পনা’র প্রয়োজন রয়েছে বলে মনে করে হাইকোর্ট। সেই উদ্দেশ্যে গত ২০ এপ্রিলের শুনানিতে বিচার প্রক্রিয়ার নিষ্পত্তি কীভাবে হতে পারে, সে ব্যাপারে রাজ্যকে বিবেচনা করে আদালতকে জানানোর পরামর্শ দিয়েছিলেন বিচারপতি। সেই নির্দেশ মেনে শাশ্বতগোপাল এদিন আদালতে বলেন, ‘‘আদালত প্রয়োজনে এই মামলার দ্রুত নিষ্পত্তির জন্য ভারতীয় দণ্ডবিধির ৩০৯ ধারা প্রয়োগ করুক। প্রতিদিনই যাতে এই মামলার শুনানি হয় তার জন্য প্রয়োজনীয় নির্দেশ দিক। প্রয়োজনে আগামী ছ’মাস নিম্ন আদালতে এই মামলার বিচার প্রক্রিয়ার উপরে নজরদারি চালাক।’’ 
রাজ্যের আবেদনের প্রেক্ষিতে বিচারপতি মন্তব্য করেন, ‘‘রাজ্য সক্রিয় হয়ে পরিকল্পনা তৈরি করলেই কাজ হবে।’’ 
শাশ্বত ফের জানান, মামলায় ৪৫৫ জন সাক্ষী রয়েছেন। অধিকাংশই মৃত এবং আহতদের আত্মীয়। সেইসঙ্গে অগ্নিকাণ্ডে বেঁচে যাওয়া রোগী এবং তাঁদের পরিবারের সদস্যেরাও রয়েছেন। রয়েছেন হাসপাতালের কর্তব্যরত চিকিত্সকেরা। এছাড়াও রয়েছেন ৫০-৬০ জন সরকারি আধিকারিক। সাক্ষ্যগ্রহণের জন্য সমন পাঠানো থেকে শুরু করে তাঁদের ডেকে পাঠাতেই সময় নষ্ট হচ্ছে। তার প্রেক্ষিতে বিচারপতির পরামর্শ, ‘‘সাক্ষীর তালিকায় যে সমস্ত সরকারি আধিকারিক রয়েছেন, তাঁদের মোবাইল কিংবা ইমেলে সমন পাঠিয়ে ডেকে পাঠানো যেতে পারে। এতে সময় বাঁচবে।’’ 
প্রসঙ্গত, ২০১১ সালের ৯ ডিসেম্বর আমরির অগ্নিকাণ্ডে ৯২ জনের মৃত্যু হয়েছিল।